**Само 70 български коли бяха пропуснати снощи на австрийско-унгарската граница**

Само 70 български коли бяха пропуснати снощи на австрийско-унгарската граница. Голяма част от сънародниците ни не са успели да преминат тази нощ към България, въпреки обещания коридор.

Вицепремиерът и министър на външните работи Екатерина Захариева разговаря с унгарския си колега Петер Сиярто, като той я увери, че ще разговаря спешно с началника на националната полиция на Унгария, за да се осигури пропускането на българските граждани през границата.

Външният министър на Унгария информира, че заради краткия „прозорец“, даден от румънските власти, българите са били пропускани само от 21 ч местно време вчера до полунощ.

Министър Захариева е в постоянна връзка с колегите си от Румъния Богдан Ауреску и Унгария Петер Сиярто. Тя разпореди на служителите на посолствата ни във Виена и Будапеща да оказват пълно съдействие на българите на австрийско-унгарската границата.